b'\n_START_ARTICLE_\nCesar Kejtaj\n_START_SECTION_\nLegenda\n_START_PARAGRAPH_\nKejtaj naj bi vladal na za\xc4\x8detku 6. stoletja, a so informacije o njegovem \xc5\xbeivljenju skope,\xc2\xa0virov za nadaljnje \xc5\xa1tudije in verifikacijo pa ni dovolj. Med zapisi v Nihon \xc5\xa0okiju in Kod\xc5\xbeikiju so bistvene razlike_NEWLINE_Kod\xc5\xbeiki postavlja cesarjevo rojstvo v leto 485, smrt pa na 9. april 527. V tem obse\xc5\xbenem zapisu se imenuje Odo no Mikoto (\xe8\xa2\x81\xe6\x9c\xac\xe6\x9d\xbc\xe5\x91\xbd)._NEWLINE_Nihon \xc5\xa0oki\xc2\xa0postavlja cesarjevo rojstvo v leto 450, umrl pa naj bi 7. februarja leta 531 ali 534. Po tem zgodovinskem zapisu se je imenoval Odo no Kimi (\xe7\x94\xb7\xe5\xa4\xa7\xe8\xbf\xb9\xe7\x8e\x8b) in Hikofuto no Mikoto (\xe5\xbd\xa6\xe5\xa4\xaa\xe5\xb0\x8a). Identificirajo ga tudi ko Vo Ofu Ato-no-Hiko Fudo no Mikoto._NEWLINE_Glede na druge zapise je bil najprej kralj manj\xc5\xa1ega plemena province Ko\xc5\xa1i na severu osrednje Japonske, morda celo na obali Japonskega morja. Nekatera sodobna dela ga imenujejo kralj Ohoto iz Ko\xc5\xa1ija._NEWLINE_Njegov dejanski naziv je bil verjetno Sumeramikoto ali Ameno\xc5\xa1ita \xc5\xa0iro\xc5\xa1imesu Okimi (\xe6\xb2\xbb\xe5\xa4\xa9\xe4\xb8\x8b\xe5\xa4\xa7\xe7\x8e\x8b, "veliki kralj, ki vlada pod nebesi"), saj se naziv tenno pojavi \xc5\xa1ele v \xc4\x8dasu cesarja Tenmuja in cesarice D\xc5\xbeito. Lahko da so ga nazivali z Jamato Okimi (\xe3\x83\xa4\xe3\x83\x9e\xe3\x83\x88\xe5\xa4\xa7\xe7\x8e\x8b/\xe5\xa4\xa7\xe5\x90\x9b, "veliki kralj Jamata").\n_START_SECTION_\nRodoslovje\n_START_PARAGRAPH_\n\xc4\x8ce je cesar Kejtaj za\xc4\x8del novo dinastijo, kot verjamejo mnogi zgodovinarji, je bil cesar Burecu zadnji monarh prve zabele\xc5\xbeene japonske dinastije. Kejtaj ni bil sin prej\xc5\xa1njega monarha. Glede na Kod\xc5\xbeiki\xc2\xa0(712) in Nihon \xc5\xa0oki\xc2\xa0(720) je Burecu umrl brez naslednika, ko se je na prestol povzpel vnuk pete generacije po cesarju Od\xc5\xbeinu, Kejtaj._NEWLINE_Rodoslovno drevo iz Nihon \xc5\xa0okija\xc2\xa0se je izgubilo, to\xc4\x8dnost njegovih zapisov pa je vpra\xc5\xa1ljiva. Tudi rodoslovje tega cesarja ni preverljivo._NEWLINE_Rodoslovni podatki se nahajajo tudi v \xc5\xa0aku Nihongiju, ki citira\xc2\xa0izgubljeno besedilo D\xc5\xbeoguki\xc2\xa0iz 7. stoletja. Bil naj bi sin U\xc5\xa1i no Kimija, vnuka Ohi no Kimija, pravnuka Ohohoto no Kimija (brata dru\xc5\xbeice cesarja Ingja), prapravnuka Vakanuke Futamata no Kimija in praprapravnuka cesarja Od\xc5\xbeina._NEWLINE_Po Kod\xc5\xbeikiju in Nihon \xc5\xa0okiju je bil sin Hikou\xc5\xa1i no Kimija in Furihime. Po smrti cesarja Burecuja je Otomo no Kanamura predlagal 58-letnega Kejtaja kot mo\xc5\xbenega naslednika na prestolu Jamato._NEWLINE_\xc4\x8ceprav pu\xc5\xa1\xc4\x8dajo rodoslovni zapisi v \xc5\xa0aku Nihongiju\xc2\xa0prostor za diskusijo, mnogi zgodovinarji priznavajo cesarjevo krvno sorodstvo s klanom Okinaga, mogo\xc4\x8dno lokalno dru\xc5\xbeino ali cesarski sorodno dru\xc5\xbeino, ki je vladala regiji Oumi (del dana\xc5\xa1nje prefekture \xc5\xa0iga). Ta dru\xc5\xbeina je proizvedla veliko cesaric in dru\xc5\xbeic cesarjem. Po Nihon \xc5\xa0okiju se je Ohohoto no Kimi, Kejtajev praded, poro\xc4\x8dil v klan Okinaga. Kejtajeva mati Furihime je izhajala iz lokalne vladarske dru\xc5\xbeine v provinci Ko\xc5\xa1i, zato ga je po o\xc4\x8detovi smrti pripeljala domov. Zanimivo je, da so se mnoge tradicije v povezavi s cesarsko dru\xc5\xbeino prena\xc5\xa1ale skozi \xc4\x8das v sveti\xc5\xa1\xc4\x8dih in starih dru\xc5\xbeinah obeh regij._NEWLINE_Ne glede na ugibanja o Kejtajevem rodoslovju je po njegovi smrt prav gotovo sledil dolgo trajajo\xc4\x8d spor za nasledstvo na prestolu. Dve veji dru\xc5\xbeine Jamato sta se soo\xc4\x8dili za prestol. Podpornikom ene veje je\xc2\xa0uspelo nastaviti dva Kejtajeva sinova, cesarja Ankana in Senka, podpornikom druge pa sina, ki je postal cesar Kinmej.\n_START_SECTION_\nKejtajeva vladavina\n_START_PARAGRAPH_\nKejtaj je zasedbo prestola razglasil v Kusubi na severu province Kava\xc4\x8di (dana\xc5\xa1nja Osaka) in se poro\xc4\x8dil z Burecujevo mlaj\xc5\xa1o sestro, princeso Ta\xc5\xa1irago. Predvidevajo, da vsi niso pozdravljali njegovega nastopa oblasti in da je trajalo 20 let, da je vstopil v provinco Jamato, politi\xc4\x8dno sredi\xc5\xa1\xc4\x8de takratne Japonske._NEWLINE_V Kejtajevih kasnej\xc5\xa1ih letih, leta 527 ali 528, je v provinci Cuku\xc5\xa1i na Kju\xc5\xa1uju izbruhnil\xc2\xa0upor Ivaj. Kejtaj je imenoval Mononobe no Arakahija za \xc5\xa1oguna\xc2\xa0in ga poslal zatreti\xc2\xa0upor. Med njegovimi sinovi so trije cesarji, Ankan, Senka in Kinmej._NEWLINE_Dejansko mesto Kejtajevega groba ni znano.\xc2\xa0Tradicionalno ga \xc4\x8dastijo v spominskem \xc5\xa1intoisti\xc4\x8dnem sveti\xc5\xa1\xc4\x8du (misasagi) v kofunu\xc2\xa0Ooda \xc4\x8causujana v Ibarakiju, Osaka. Cesarska hi\xc5\xa1a je posvetila to lokacijo kot njegov mavzolej. Uradno se imenuje Mi\xc5\xa1ima no Ajkinu no misasagi.'